Анахь нэшэнэ инэу морфемэм къыхагъэщырэмэ ащыщ ар къамыугупшысэу, хьазырэу гъэпсыгъахэу зэрагъэфедэрэр. Ащ къикIрэр къэгущыIэрэм е тхэрэм гущыIэ лъапсэри, аффиксхэри къыугупшысыхэрэп, ахэр хьазырэу щыIэх ыкIи зыщищыкIагъэм егъэфедэх. А нэшанэм морфемэр зы лъэныкъокIэ гущыIэм пэблагъэ ешIы, ау етIани ащыкIэ ахэр зэтефапэхэрэп. ГущыIэр хьазырэу зэрагъэфедэрэм дакIоу, морфемэм фэмыдэу, къэгущыIэрэм е тхэрэм гущыIакIэхэри ыгъэпсынхэ ылъэкIыщт. Ащи изакъоп. ГущыIэр хьазырэу зэрагъэфедэрэр шъхьафитэу, зыми емыпхыгъэу щытымэ, морфемэр зэрагъэфедэрэр гущыIэ кIоцIым щызэшIуахы, ащ къыхэкIэу а гущыIэм инэмыкIрэ морфемэхэми япхыгъэн фаеу мэхъу.